Benvolgudes famílies,

És important que durant aquests dies es compagini el temps de lleure i joc autònom,amb temps i activitats compartides amb els adults. Durant el temps de lleure i joc autònom, podem posar a l’abast dels nens i nenes recursos i materials diversos amb els quals puguin elaborar els seus jocs: materials per fer construccions o manualitats, objectes o robes per disfressar-se, titelles, contes, cuinetes, llibretes, etc... A través de la web de l’escola, en el bloc de P5, i via Tokapp us anirem oferint diferents propostes i reptes enriquidors que afavoreixin l’aprenentatge dels vostres fills i filles i us animem a compartir-los amb ells. Totes les activitats proposades són importants per tal que els infants segueixin connectats a les tasques escolars i així poder seguir avançant quan tornem a l’escola. Us recordem que al bloc també teniu l’opció de deixar-nos missatges, si ho creieu necessari.

Us proposem les següents recomanacions:

* Àrea de Descoberta d’un mateix i dels altres:
* **Joc lliure**: ja que és a partir d’aquests que els infants creixen i es desenvolupen amb més naturalitat i salut.
* **Jocs de moviment o grup**: Aquests jocs són adequats per a famílies nombroses o per jugar tots junts adults i nens i nenes. Cada dia hem d’estimular els jocs de moviment encara que sigui per dins de casa. Us proposem les següents idees:
* Fet i amagar per les habitacions.
* L’habitació a les fosques o el famós “cuarto oscuro”.
* El joc de les pel·lícules.
* Amagar objectes o joguines per la casa i jugar al “fred o calent”.
* Curses de cucs amb la panxa a terra pel passadís.
* El joc de les cadires cooperatives.
* Pica paret.
* El twister.
* **Fer teatre**: En algun racó de la casa podem muntar un escenari improvisat, penjar una cortina i afavorir que els infants facin obres de teatre i desenvolupin les seves capacitats escèniques. També podem muntar un **teatre de titelles** i fabricar titelles de dit i que ells i elles s’inventin les històries. Respectant l’evolució de cada poden preparar un bon guió, el material per a la decoració, el vestuari, el maquillatge, la música, etc…
* **El bagul de les disfresses**: Podem organitzar una caixa, bagul o armari amb **disfresses de tots els tipus i mides** perquè puguin experimentar. Podem afegir **roba i complements d’adults**: als infants els encanta que la roba els vagi gran! Barrets, gorres, mocadors, cinturons, collarets, sabates, teles de diferents mides i colors,… tot s’hi val! Imaginació al poder! Si col·loquem el bagul de les disfresses **a prop d’un mirall** i a més a més els hi proporcionem pintures de cara, encara serà encara més divertit!
* **Fer manualitats**: Els moments per crear poden ser **molt enriquidors per als nens i nenes perquè desenvolupin la seva creativitat, la psicomotricitat fina, la paciència i la tranquil·litat**. És important tenir en compte que haurien de ser **estones de manualitats poc dirigides**, apel·lant a la llibertat creativa i d’expressió dels infants i deixant-los experimentar amb els materials sense por.
* **Fer ioga, meditació i relaxació**: [La pràctica del ioga té molts beneficis per als infants](https://criatures.ara.cat/infancia/ioga-millora-laprenentatge-dels-infants_0_1940806026.html): millora la concentració, l’aprenentatge, l’atenció, l’autoconeixement, el control de la respiració, la relaxació, l’equilibri, etc. Durant aquests dies hi pot haver estones on els nens i nenes puguin practicar ioga o meditació. Només cal una estora i alguna guia útil.

Podeu trobar idees en el següent link:

<https://comaprendreaaprendre.blogspot.com/2015/04/ioga-per-infants.html>

* **Fer cabanes dins de casa**: Qui no ha somiat de petit amb una cabana a la sala de casa? **Als infants els encanten les cabanes!** Els podem ajudar a construir-les i després deixar-los jugar amb calma i deixar volar la imaginació, o si són força autònoms/es els hi preparem el material i ells mateixos poden construir-la. Podem fer servir sofàs, cadires, taules, mantes, llits, llençols, caixes de cartró… les possibilitats són infinites i el joc i la diversió també.
* Àrea de Descoberta de l’entorn:
* **UDI “Som arquitectes”:** pintar mandales modernistes acompanyant l’activitat d’una música relaxant.
* **Cuinar en família**.
* **Experiments científics**: Els infants poden practicar invents científics a casa sota la vigilància dels adults. A partir d’experiències més o menys senzilles, poden descobrir i practicar principis bàsics de la química, la física, la biologia, la geologia, les matemàtiques.

Podeu trobar idees en els links següents:

<https://youmekids.es/top-5-portals-experimentos-ninos/>

<https://www.ccma.cat/tv3/super3/dinamiks/>

* Àrea de Comunicació i llenguatges:
* **Lectoescriptura**: creació de petits textos a través d’un diari que descrigui quines activitats fem durant aquests dies de confinament. Escriure una paraula o una frase o bé un petit text diari, acompanyant d’un dibuix il·lustratiu.
* **Jocs de lectoescriptura**: <http://www.edu365.cat/infantil/llegir/index.html>
* **Visualització de contes**: <https://www.ccma.cat/tv3/super3/una-ma-de-contes/tots-els-contes/>
* **Lectura o explicació de contes amb família**.
* **Petita ressenya dels contes llegits o explicats**: escrivint el títol del conte i, o bé un llista dels personatges o un petit resum d’una frase o inventar un nou final pel conte. Qualsevol d’aquestes opcions acompanyades d’un dibuix il·lustratiu.
* **Pensament matemàtic**: <http://www.edu365.cat/infantil/mates/index.html>
* **Càlcul mental**: petits problemes de càlcul mental partint de la quotidianitat del dia a dia. Per exemple: a l’hora de parar la taula, si avui serem 4 a dinar i ja hem posat 3 plats a la taula, quants plats falten per posar?
* **Jocs de taula**.

Totes les activitats estan pensades perquè cada infant les pugui realitzar respectant la seva evolució en els aprenentatges.

Moltes gràcies per la vostra col·laboració, i esperem retrobar-nos ben aviat!

Rosa.